Ժոզեֆ Աուն

**Ժոզեֆ Աուն** (, ), լիբանանցի քաղաքական և պետական գործիչ, զինված ուժերի գեներալ, 2025 թվականի հունվարի 9-ին ընտրվել է Լիբանանի նախագահ։ Այդ պաշտոնում նա ընտրվել է Լիբանանի Սահմանադրության 49-րդ հոդվածի հակառակ, որը արգելում է դատավորներին և բարձր կարգի պետական ծառայողներին ընտրվել նախագահի պաշտոնում իրենց լիազորությունների ընթացքում։ Բացի այդ, 2017 թվականից զբաղեցրել է Լիբանանի Զինված ուժերի գլխավոր հրամանատարի պաշտոնը։

## Վաղ տարիներ և կրթություն
Ժոզեֆ Աունը ծնվել է 1964 թվականի հունվարի 10-ին, Լեռնալիբանանի Մաթնի շրջանում, Հոդա Իբրահիմ Մահլութայի և Խալիլ Աունի ընտանիքում։

Աունը սովորել է Լիբանանի ամերիկյան համալսարանում, որտեղ 2007 թվականին ստացել է քաղաքագիտության և միջազգային հարաբերությունների բակալավրի կոչում։ Նա նաև ռազմական գիտության բակալավրի կոչում է ստացել Լիբանանի զինված ուժերի ակադեմիայում։

## Ռազմական կարիերա
1983 թվականին Աունը միացել է լիբանանյան բանակին, վերապատրաստվել է արտասահմանում, մասնավորապես՝ Ամերիկայի Միացյալ Նահանգներում և Սիրիայում։ 1990 թվականին որպես լեյտենանտ ծառայել է Բասամ Գերգիի հրամանատարությամբ։ Վերջինիս զոհվելուց հետո Աունը ստանձնել է հրամանատարի պաշտոնը։

2008 թվականին հակաահաբեկչական դասընթացներ է անցել ԱՄՆ-ում, 2013 թվականին՝ Լիբանանում։ 2015 թվականից ղեկավարել է Լիբանանի բանակի 9-րդ հետևակային բրիգադը։

## Լիբանանի զինված ուժերի հրամանատար
2015 թվականին Աունը նշանակվել է Իսրայելի հետ սահմանին տեղակայված 9-րդ բրիգադի հրամանատար։ 2017 թվականի մարտի 8-ին Լիբանանի կառավարությունը նրան նշանակել է զինված ուժերի գլխավոր հրամանատար՝ փոխարինելով Ժան Քահվաջիին։

Նա ղեկավարել է բրիգադը Լիբանանի արևելքում տեղի ունեցած մարտերում, որտեղ Ջաբհաթ ան-Նուսրայից և Իսլամական պետությունից (ԻԳԻԼ) հարյուրավոր զինյալներ ամրացել էին Սիրիայի սահմանին մոտ գտնվող տարածքներում։  2017 թվականի օգոստոսի 19-ին նա ղեկավարել է ռազմական գործողություն, որը հաջող հարձակում է եղել իսլամիստ գրոհայիններին իրենց հենակետերից հեռացնելու համար։

Լիբանանում բողոքի ցույցերի բռնկումից և կառավարություն ձևավորելու խնդիրներից հետո 2021 թվականի մարտի 8-ին Աունը ելույթ է ունեցել տեղական և տարածաշրջանային իրավիճակի մասին։ Նա հետևյալ կոչերով դիմել է քաղաքական գործիչներին՝ «Ո՞ւր ենք գնում. Ինչի՞ եք սպասում։ Ի՞նչ եք նախատեսում անել: Մենք բազմիցս զգուշացրել ենք իրավիճակի վտանգի մասին»։

2023 թվականի դեկտեմբերի 15-ին Լիբանանի խորհրդարանը քվեարկել է Ժոզեֆ Աունի պաշտոնավարման ժամկետը մեկ տարով երկարացնելու օգտին։ Այն հիմնականում հավանության է արժանացել լիբանանյան ընդդիմության, Ամալ շարժման և Լիբանանի առաջադիմական սոցիալիստական կուսակցության կողմից։

2024 թվականին նա ղեկավարել է Լիբանանի զինված ուժերը Իսրայելի ներխուժման ժամանակ։ 2024 թվականի նոյեմբերի 28-ին Լիբանանի խորհրդարանը երկրորդ անգամ քվեարկել է նրա լիազորությունների ժամկետը երկարացնելու օգտին:

## Նախագահի պաշտոնի թեկնածու
Ժոզեֆ Աունի թեկնածությունն առաջին անգամ առաջարկել է Լիբանանյան ուժերի առաջնորդ Սամիր Ջաաջաան՝ 2022 թվականի հուլիսին, նշելով  որ Ժոզեֆ Աունը կլինի Միշել Աունից հետո հարմար իրավահաջորդ: Կատարը և ԱՄՆ֊ն հայտարարել են, որ սատարում են նրա թեկնածությունը՝ խոստանալով աջակցել բանակին ֆինանսական և ռազմական աջակցությամբ։ Ամերիկայի Միացյալ Նահանգները, Ֆրանսիան, Սաուդյան Արաբիան և Եգիպտոսը բանակցություններ են վարել Լիբանանի նախագահի թափուր պաշտոնի հարցը լուծելու համար, որի ընթացքում երկրների մեծ մասը հաստատել է իրենց աջակցությունը Ժոզեֆ Աունի ընտրությանը։ Լիբանանի քաղաքական և կուսակցական գործիչ, Առաջադիմական սոցիալիստական կուսակցության առաջնորդ Վալիդ Ջումբլաթը հայտարարել է, որ իր գլխավորած Դեմոկրատական ասամբլեայի դաշինքը կընտրի Ժոզեֆ Աունին։

## Նախագահություն
2025 թվականի հունվարի 9-ին Լիբանանի խորհրդարանի կողմից ընտրական նստաշրջանի երկրորդ փուլով Ժոզեֆ Աունն ընտրվել է Լիբանանի նախագահ։

Երդման արարողության ժամանակ իր ելույթում Ժոզեֆ Աունը խոսել է ապօրինի զենքի խնդրի լուծման, տնտեսության և անվտանգության համակարգի վերակառուցման, ֆինանսական ոլորտի առողջացման, ինչպես նաև արտաքին քաղաքականության մեջ ողջախոհության մասին։

## Ծանոթագրություններ

## Արտաքին հղումներ
*Joseph Aoun

Կատեգորիա:Գեներալներ
Կատեգորիա:Զինվորականներ
Կատեգորիա:Լիբանանի նախագահներ
Կատեգորիա:Լիբանանի քաղաքական գործիչներ
Կատեգորիա:Լիբանանցի գեներալներ
Կատեգորիա:Լիբանանցիներ
Կատեգորիա:Պետության գործող ղեկավարներ